KEX ไม่ได้ดั่งใจ.!?
บริษัท เคอรี่ เอ็กซ์เพรส (ประเทศไทย) จำกัด (มหาชน) หรือ KEX เป็นหุ้นฟอร์มดี วันแรกที่เข้าเทรดในตลาดหลักทรัพย์ฯ (24 ธ.ค. 2563) ซื้อขายกันอึกทึกครึกโครม สร้างสถิติมูลค่าซื้อขายวันแรกสูงสุดที่ 2.53 หมื่นล้านบาท ก่อนจะถูกบริษัท ปตท. น้ำมันและการค้าปลีก จำกัด (มหาชน) หรือ OR โค่นแชมป์ไปสด ๆ ร้อน ๆ ซื้อขายวันแรกสูงสุดที่ 4.74 หมื่นล้านบาท...
21 ก.พ. 2564

สำนักข่าวรัชดา
บริษัท เคอรี่ เอ็กซ์เพรส (ประเทศไทย) จำกัด (มหาชน) หรือ KEX เป็นหุ้นฟอร์มดี วันแรกที่เข้าเทรดในตลาดหลักทรัพย์ฯ (24 ธ.ค. 2563) ซื้อขายกันอึกทึกครึกโครม สร้างสถิติมูลค่าซื้อขายวันแรกสูงสุดที่ 2.53 หมื่นล้านบาท ก่อนจะถูกบริษัท ปตท. น้ำมันและการค้าปลีก จำกัด (มหาชน) หรือ OR โค่นแชมป์ไปสด ๆ ร้อน ๆ ซื้อขายวันแรกสูงสุดที่ 4.74 หมื่นล้านบาท…
ด้วยเทรนด์ของการค้าขายออนไลน์ หรือธุรกิจอี-คอมเมิร์ซของไทยที่กำลังโตระเบิดระเบ้อ โดยเฉพาะในช่วงวิกฤตโควิดที่คนหันมาซื้อสินค้าออนไลน์กันมากขึ้น ส่งผลให้ธุรกิจขนส่งพัสดุโตกระฉูดไปด้วย โดยคาดในปี 2563 มีมูลค่าตลาดราว 6.6 หมื่นล้านบาท หรือโตประมาณ 35%
จึงถูกคาดหมายว่า KEX ในฐานะผู้ให้บริการจัดส่งพัสดุด่วนรายใหญ่ น่าจะได้ประโยชน์ไปเต็ม ๆ
แต่พอเปิดงบปี 2563 ออกมา งานนี้มีเงิบกันเป็นแถว..!! เนื่องจากรายได้ที่คิดว่าจะเติบโต กลับลดลงซะงั้น…โดยมีรายได้ 18,917 ล้านบาท ลดลง 4.4% จากปีก่อนเคยทำได้ 19,782 ล้านบาท และมีกำไรสุทธิ 1,405 ล้านบาท เติบโต 5.8% จากปีก่อนเคยทำได้ 1,329 ล้านบาท
หากเจาะดูไส้ในจะเห็นว่ารายได้ลดลงทุกขา เริ่มจากกลุ่มธุรกิจส่งถึงธุรกิจ (B2B) ลดลง 17.4% อยู่ที่ 352 ล้านบาท ส่วนกลุ่มธุรกิจส่งถึงบุคคล (B2C) ลดลง 4.7% อยู่ที่ 8,528 ล้านบาท ขณะที่กลุ่มบุคคลถึงบุคคล (C2C) ซึ่งเป็นสัดส่วนรายได้หลักลดลง 2.2% อยู่ที่ 10,011 ล้านบาท
โอเค…แม้การแพร่ระบาดของโควิด และมาตรการล็อกดาวน์ ส่งผลให้ธุรกรรมออนไลน์เติบโตสูงขึ้นอย่างรวดเร็ว และส่งผลให้ความต้องการในการจัดส่งสินค้าเพิ่มขึ้น แต่ด้วยสถานการณ์โรคระบาดที่ยืดเยื้อ ทำให้ภาคเศรษฐกิจหลายส่วนหยุดชะงัก รวมถึงธุรกิจขนาดเล็กถึงกลางขาดสภาพคล่อง เกิดการลดจำนวนการจ้างงาน กระทบต่อกำลังซื้อของผู้บริโภค จึงกดดันรายได้ของบริษัทอย่างที่เห็น…
นั่นแปลว่าก่อนหน้านี้ที่ถูกคาดหมายว่าโควิดจะช่วยหนุนการเติบโตของ KEX ก็เป็นแค่จินตนาการฝันหวานของนักลงทุนน่ะสิ…
ช่างน่าผิดหวังจริง ๆ…
อีกประเด็นที่น่าคิด แม้ตลาดขนส่งพัสดุเป็นเค้กก้อนใหญ่ก็จริง…แต่ตลาดนี้ก็เต็มไปด้วยคู่แข่งทั้งหน้าเก่าและหน้าใหม่ ไม่ว่าจะเป็นไปรษณีย์ไทย, ลาซาด้า เอ็กซ์เพรส, เอสซีจี เอ็กซ์เพรส, ดีแอชแอล อีคอมเมิร์ซ, นิ่มเอ็กซ์เพรส, แฟลช เอ็กซ์เพรส, นินจาแวน, ลาลามูฟ, เจแอนด์ที เอ็กซ์เพรส และซีเจ โลจิสติกส์ เป็นต้น
จึงเกิดสงครามทุบราคา เพื่อแย่งชิงส่วนแบ่งตลาด..!!
สอดคล้องกับกลยุทธ์ของ KEX ที่ปรับลดราคาค่าขนส่งพัสดุลง เพื่อเข้าถึงตลาดขนส่งแบบประหยัดมากขึ้น
เลยเป็นที่มาของตัวเลขรายได้และกำไรที่ไม่ได้ดั่งใจ (ขาเชียร์)..!!
ส่วนที่เห็น KEX ยังโชว์ตัวเลขกำไรโต 5.8% อยู่ที่ 1,405 ล้านบาทนั้น ก็มาจากต้นทุนขายและบริการที่ลดลง 5.1% อยู่ที่ 15,850 ล้านบาท จากเดิมอยู่ที่ 16,704 ล้านบาทนั่นเอง
ที่จริงการลดต้นทุนเป็นเรื่องที่ดีนะ แต่…ถ้ารายได้ไม่โต กำไรก็จะนิ่ง ก็จะไม่เห็นการ Growth ในระยะต่อไป
ดังนั้น ต้องเติบโตควบคู่กันไปทั้งขาของการลดต้นทุนและรายได้ที่เพิ่มขึ้นถึงจะดีแท้จริง..!!
ก็คงเป็นโจทย์ใหญ่ที่ผู้บริหาร KEX ต้องหาทางแก้กันต่อไป…
เพราะขืนปล่อยไว้อย่างนี้เสียฟอร์มหุ้นขนส่งสีส้มยักษ์ใหญ่แย่เลย…
…อิ อิ อิ…